En landskendt jysk rigmand er onsdag blevet fundet skyldig i kursmanipulation. Retten i Hjørring har fastsat straffen til 60 dages fængsel, som dog gøres betinget. Desuden straffes manden, der er i 70'erne, med en tillægsbøde på 10.000 kroner. Det er forbudt for medierne at identificere den dømte, fordi et navneforbud er blevet udstrakt under en eventuel anke af dommen til Vestre Landsret. Det er landsretten, som har besluttet at beskytte manden med navneforbud. Omvendt mente anklagerne fra Bagmandspolitiet og byretten, at der ikke var grundlag for et forbud. Kursmanipulationen foregik for næsten seks år siden. I efteråret 2008 skulle han have manipuleret med kursen på aktier i Ebh Bank. Ved flere manøvrer blev det sikret, at lukkekursen en dag i september blev hævet til 365 og dermed kom til at ligge på et unormalt og kunstigt højt niveau, fremgår det af anklageskriftet fra Bagmandspolitiet. Formålet med aktionen var ifølge Bagmandspolitiet at sikre, at kursen steg fra omkring 345 til 365. Arrangementet lykkedes gennem køb af aktier i banken for cirka 50.000 kroner, har Bagmandspolitiet påstået. Den tiltalte har nægtet sig skyldig. Han har nu mulighed for at anke dommen. Under proceduren foreslog anklagerne en straf på omkring tre måneders fængsel. De har dog ikke fremsat krav om konfiskation af udbytte ved lovovertrædelsen. I øvrigt krakkede Ebh Bank et par måneder senere, nemlig i november 2008. /ritzau/

Opsummering:
Retten i Hjørring straffer ældre rigmand med betinget fængsel for at have hævet kursen på aktier i Ebh Bank.